20 - ماددائېلان ئىگىسى، ئېلان تىجارەتچىسى ۋە ئېلان قىلغۇچى ئېلان پائالىيىتىدە قانۇن بويىچە يازما توختام تۈزۈپ، تەرەپلەرنىڭ ھوقۇق - مەجبۇرىيىتىنى ئېنىق ئايدىڭلاشتۇرۇشى كېرەك. 21 ‿ماددا ئېلان ئىگىسى، ئېلان تىجارەتچىسى ۋە ئېلان قىلغۇچىنىڭ ئېلان پائالىيىتىدە ھەرقانداق شەكىلدىكى ناتوغرا رىقابەت بىلەن شۇغۇللىنىشىغا يول قويۇلمايدۇ. 22 ‿ماددا ئېلان ئىگىسى ئۆزى ۋە باشقىلارغا ھاۋالە قىلىپ، ئۆزى ئېلان لايىھىلەپ، تەييارلاپ، ئېلان قىلىپ ساتىدىغان تاۋار ياكى قىلىدىغان مۇلازىملىق ئېلان ئىگىسىنىڭ تىجارەت دائىرىسىدە بولۇشى كېرەك. 23 ‿ماددا ئېلان ئىگىسى ئېلان لايىھىلەش، تەييارلاش ۋە ئېلان قىلىشنى قانۇنلۇق تىجارەت سالاھىيىتىگە ئىگە ئېلان تىجارەتچىسى ياكى ئېلان قىلغۇچىغا ھاۋالە قىلىشى كېرەك. 24 ‿ماددا ئېلان ئىگىسى ئۆزى ياكى باشقىلارغا ھاۋالە قىلىپ، ئېلان لايىھىلەش، تەييارلاش، ئېلان قىلىشتا تۆۋەندىكىدەك چىن، قانۇنلۇق كۈچكە ئىگە ئىسپات ھۆججىتىگە ئىگە بولۇشى ياكى ئۇنى يەتكۈزۈپ بېرىشى كېرەك: (1) تىجارەت كىنىشكىسى، شۇنداقلا ئىشلەپچىقىرىش، تىجارەت سالاھىيىتى ھەققىدىكى باشقا ئىسپات ھۆججىتى؛ (2) سۈپەت تەكشۈرگۈچى ئاپپاراتنىڭ ئېلاندىكى تاۋار سۈپىتىگە مۇناسىۋەتلىك ئىسپات ھۆججىتى؛ (3) ئېلان مەزمۇنىنىڭ چىنلىقى ھەققىدىكى باشقا ئىسپات ھۆججىتى. بۇ قانۇننىڭ 34 - ماددىسىدىكى بەلگىلىمىگە ئاساسەن چىقىرىلىدىغان ئېلاننى مۇناسىۋەتلىك مەمۇرىي مەسئۇل تارماققا تەكشۈرتۈشكە توغرا كەلسە، ئالاقىدار تەستىقىي ھۆججەتلەرنىمۇ يەتكۈزۈپ بېرىش كېرەك. 25 ‿ماددا ئېلان ئىگىسى ياكى ئېلان تىجارەتچىسى ئېلاندا باشقىلارنىڭ نامى، ئوبرازىدىن پايدىلانماقچى بولسا، ئاۋۋال شۇ كىشىنىڭ يازما ماقۇللۇقىنى ئېلىشى، ھەق تەلەپ ھەرىكەت ئىقتىدارى چەكلىك بولغانلارنىڭ نامى ۋە ئوبرازىدىن پايدىلىنىشقا توغرا كەلسە، ئاۋۋال ئۇلارنىڭ ۋەسىيلىرىنىڭ يازما ماقۇللۇقىنى ئېلىشى كېرەك. 26 ‿ماددا ئېلان تىجارىتى بىلەن شۇغۇللانغۇچىلار زۆرۈر بولغان كەسپىي تېخنىك خادىمىغا ۋە تەييارلاش ئۈسكۈنىسىگە ئىگە بولغان ھەمدە شىركەت ياكى ئېلان تىجارىتىنى قانۇن بويىچە تىزىمغا ئالدۇرغاندىلا، ئېلان تىجارەت پائالىيىتى بىلەن شۇغۇللىنىشقا بولىدۇ. رادىئو ئىستانسىسى، تېلېۋىزىيە ئىستانسىسى، گېزىت - ژۇرنال نەشر قىلغۇچى ئورۇنلار ئېلان كەسپىنى ئۆزىنىڭ مەخسۇس ئېلان تىجارىتى كەسپىي ئاپپاراتى ئارقىلىق بېجىرىشى ھەمدە ئېلان كەسپى بىلەن قوشۇمچە شۇغۇللىنىشنى قانۇن بويىچە تىزىمغا ئالدۇرۇشى كېرەك. 27 ‿ماددا ئېلان تىجارەتچىسى ۋە ئېلان قىلغۇچى مۇناسىۋەتلىك ئىسپات - ھۆججەتلەرنى قانۇن، مەمۇرىي نىزاملار بويىچە تەكشۈرۈشى، ئېلان مەزمۇنىنى ئېنىقلىشى كېرەك. ئېلان تىجارەتچىسىنىڭ مەزمۇنى ئەمەلىيەتكە ئۇيغۇن بولمىغان ياكى ئىسپات - ھۆججەتلىرى تولۇق بولمىغان ئېلانلارنى لايىھىلىشىگە، تەييارلىشىغا، ۋاكالەتلىك قىلىشىغا، ئېلان قىلغۇچىنىڭ ئېلان قىلىشىغا يول قويۇلمايدۇ. 28 ‿ماددا ئېلان تىجارەتچىسى، ئېلان قىلغۇچى دۆلەتنىڭ مۇناسىۋەتلىك بەلگىلىمىلىرى بويىچە ئېلان كەسپىنى قوبۇل قىلىپ تىزىملاش، تەكشۈرۈپ بېكىتىش، ئارخىپ باشقۇرۇش تۈزۈملىرىنى ئورنىتىشى ۋە مۇكەممەللەشتۈرۈشى كېرەك. 29 ‿ماددا ئېلان ھەققىنى مۇۋاپىق، ئاشكارا ئېلىش، ھەق ئېلىش ئۆلچىمى ۋە چارىسىنى مال باھا ۋە سودا - سانائەت مەمۇرىي باشقۇرۇش تارمىقىغا ئەنگە ئالدۇرۇش كېرەك. ئېلان تىجارەتچىسى، ئېلان قىلغۇچى ھەق ئېلىش ئۆلچىمى ۋە چارىسىنى ئېلان قىلىشى كېرەك. 30 ‿ماددا ئېلان قىلغۇچى ئېلان ئىگىسى ۋە ئېلان تىجارەتچىسىگە بەرگەن ۋاسىتىنىڭ قاپلاش نىسبىتى، قوبۇل قىلىش نىسبىتى، تارقىتىش مىقدارى قاتارلىق ماتېرىياللار راست بولۇشى كېرەك. 31 ‿ماددا قانۇن، مەمۇرىي نىزاملاردا ئىشلەپچىقىرىش، سېتىش مەنئى قىلىنغان تاۋار ياكى مۇلازىملىق، شۇنداقلا ئېلان قىلىش مەنئى قىلىنغان تاۋار ۋە مۇلازىملىق ئېلانلىرىنى لايىھىلەشكە، تەييارلاشقا ۋە ئېلان قىلىشقا يول قويۇلمايدۇ. 32 ‿ماددا تۆۋەندىكى ئەھۋاللارنىڭ بىرى كۆرۈلسە تالا ئېلانى چىقىرىشقا بولمايدۇ: (1) قاتناش بىخەتەرلىكى ئەسلىھەلىرى ۋە قاتناش بەلگىلىرىدىن پايدىلىنىش؛ (2) شەھەر مەمۇرىيىتى ئاممىۋى ئەسلىھەلىرى، قاتناش بىخەتەرلىكى ئەسلىھەلىرى، قاتناش بەلگىلىرىنى ئىشلىتىشكە تەسىر يەتكۈزۈش؛ (3) ئىشلەپچىقىرىش ياكى خەلق تۇرمۇشىغا دەخلى يەتكۈزۈش، شەھەر تازىلىقى ۋە شەھەر قىياپىتىگە تەسىر يەتكۈزۈش؛ (4) دۆلەت ئورگىنى، مەدەنىيەت يادىكارلىقلىرىنى قوغداش ئورنى ۋە مەنزىرىگاھلاردىكى ئىمارەتلەرنىڭ كونتروللۇقىدىكى جايلاردا؛ (5) شۇ جايدىكى ناھىيە دەرىجىلىكتىن يۇقىرى يەرلىك خەلق ھۆكۈمەتلىرى تالا ئېلانى چىقىرىشنى مەنئى قىلغان جايلاردا. 33 ‿ماددا تالا ئېلانى چىقىرىشنى پىلانلاش ۋە باشقۇرۇش چارىسىنى شۇ جايدىكى ناھىيە دەرىجىلىكتىن يۇقىرى يەرلىك خەلق ھۆكۈمەتلىرى ئېلاننى نازارەت قىلىپ باشقۇرۇش، شەھەر قۇرۇلۇشى، مۇھىت ئاسراش، جامائەت خەۋپسىزلىكى قاتارلىق مۇناسىۋەتلىك تارماقلارنى تەشكىللەپ تۈزىدۇ.